CELEX: 32010D0148
Language: sl
Date: 2010-03-05 00:00:00
Title: 2010/148/: Sklep Komisije z dne 5. marca 2010 o finančnem prispevku Unije za nujne ukrepe za boj proti aviarni influenci na Češkem, v Nemčiji, Španiji, Franciji in Italiji leta 2009 (notificirano pod dokumentarno številko C(2010) 1172)

10.3.2010   
            
            
               SL
            
            
               Uradni list Evropske unije
            
            
               L 60/22
            
         SKLEP KOMISIJE
   z dne 5. marca 2010
   o finančnem prispevku Unije za nujne ukrepe za boj proti aviarni influenci na Češkem, v Nemčiji, Španiji, Franciji in Italiji leta 2009
   (notificirano pod dokumentarno številko C(2010) 1172)
   (Besedilo v češkem, francoskem, italijanskem, nemškem in španskem jeziku je edino verodostojno)
   (2010/148/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1) in zlasti člena 4(2) Odločbe,
   ob upoštevanju naslednjega:
   
               (1)
            
            
               Aviarna influenca je nalezljiva virusna bolezen pri perutnini in drugih pticah v ujetništvu, ki resno vpliva na donosnost reje perutnine ter povzroča motnje v trgovini znotraj Unije in pri izvozu v tretje države.
            
         
               (2)
            
            
               Ob izbruhu aviarne influence obstaja tveganje, da se povzročitelj bolezni razširi na druga gospodarstva s perutnino v isti državi članici, na druge države članice ali celo tretje države s trgovino z živo perutnino ali njenimi proizvodi.
            
         
               (3)
            
            
               Direktiva Sveta 2005/94/ES (2) o ukrepih Unije za obvladovanje aviarne influence določa ukrepe, ki jih morajo države članice ob izbruhu takoj izvajati, da se prepreči nadaljnje širjenje virusa.
            
         
               (4)
            
            
               Odločba 2009/470/ES določa postopke, ki urejajo finančni prispevek Unije za posebne veterinarske ukrepe, vključno z nujnimi ukrepi. V skladu s členom 4(2) navedene odločbe države članice prejmejo finančni prispevek za kritje stroškov nekaterih ukrepov za izkoreninjenje aviarne influence.
            
         
               (5)
            
            
               Prva in druga alinea člena 4(3) Odločbe 2009/470/ES določata pravila o deležih stroškov, nastalih v državah članicah, ki jih lahko krije finančni prispevek Unije.
            
         
               (6)
            
            
               Pri plačilu finančnega prispevka Unije za nujne ukrepe za izkoreninjenje aviarne influence veljajo pravila, določena z Uredbo Komisije (ES) št. 349/2005 z dne 28. februarja 2005 o določitvi pravil v zvezi s financiranjem Skupnosti nujnih ukrepov in ukrepov za boj proti nekaterim živalskim boleznim iz Odločbe Sveta 90/424/EGS (3).
            
         
               (7)
            
            
               Do izbruhov aviarne influence leta 2009 je prišlo na Češkem, v Nemčiji, Španiji, Franciji in Italiji. Češka, Nemčija, Španija, Francija in Italija so v boju z navedenimi izbruhi sprejele ukrepe v skladu z Direktivo 2005/94/ES.
            
         
               (8)
            
            
               Češki, nemški, španski, francoski in italijanski organi so prek poročil Stalnemu odboru za prehranjevalno verigo in zdravje živali ter rednemu posredovanju informacij o položaju glede bolezni dokazali, da so učinkovito izvajali ukrepe nadzora iz Direktive 2005/94/ES in tako hitro zajezili širjenje bolezni.
            
         
               (9)
            
            
               Tako so češki, nemški, španski, francoski in italijanski organi izpolnili vse svoje tehnične in upravne obveznosti v zvezi z ukrepi iz člena 4(2) Odločbe 2009/470/ES in člena 6 Uredbe (ES) št. 349/2005.
            
         
               (10)
            
            
               Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJI SKLEP:
   Člen 1
   Finančni prispevek Unije Češki, Nemčiji, Španiji, Franciji in Italiji
   Finančni prispevek Unije se odobri Češki, Nemčiji, Španiji, Franciji in Italiji za kritje stroškov navedenih držav članic zaradi sprejetja ukrepov v skladu s členom 4(2) in (3) Odločbe 2009/470/ES za boj proti aviarni influenci na Češkem, v Nemčiji, Španiji, Franciji in Italiji leta 2009.
   Člen 2
   Naslovniki
   Ta sklep je naslovljen na Češko republiko, Zvezno republiko Nemčijo, Kraljevino Španijo, Francosko republiko in Italijansko republiko.
   
      V Bruslju, 5. marca 2010
      
         
            Za Komisijo
         
         John DALLI
         
            Član Komisije
         
      
   
   
      (1)  UL L 155, 18.6.2009, str. 30.
   
      (2)  UL L 10, 14.1.2006, str. 16.
   
      (3)  UL L 55, 1.3.2005, str. 12.